Mata dônja bideuëng olah raga djinoë djiikeureuléng u Irupa sagoë Polandia dan Ukrainia sabab disinan djinoë teungoh na meulômba sipak bhan piala Irupa. Lam ruweuëng meugah sipak bhan piala Irupa njan, ramé njang hana teupeuë bahwasadjih ékonomi nanggroë-nanggroë Irupa teungoh brat sakét lagèë; Yunani. Nanggroë nyang laén teungoh gôjang, salah sabôhdjih Spanyol. Meupadum minggu u likôt peurdana meuntroë Spanyol, Mariano Rajoy, djipeutubiët narit bahwasadjih Spanyol hana peureulèë pindjam pèng dari Uni Irupa keu peuseuleusoë ékonomi nanggroë droë djih.
Teuma jinoë, Mariano Rajoy dan kabinèt peumeurintahdjih kapajah bot djaroë dan Spanyol ka meukarat pajah meu-utang pèng bak nanggroë-nanggroë lam Uni Irupa. Ulèë peumimpin nanggroë-nanggroë Irupa geutulông pindjam péng keu Spanyol deungon raja lagoina seukita 50 - 100 miljar euro. Seugolomdjih, bank-bank di Spanyol djai that djibi pindjam pèng keu rakjat droë djih sampoë perusahaan han keumah bajeuë keulai, terumasôk bungong. Njang meukarat ékonomi rakjat Spanyol bak bajeuë djinoë na keuh utang, tamah lom djitjeukak lé bungong.
ace_Latn ace_Latn